Ռուսա Առաջինի կողմից պաշտպանական նկատառումներով մինչուրարտական Բերդի գլուխ կիկլոպյան ամրոցի վերակառուցումը – Մինչ ուրարտական Բերդի գլուխ ամրոցը բաղկացած էր բլրի վրա ձգվող միջնաբերդից ու նրա ստորոտում տարածված գետնափոր բնակավայրերից: Խաղաղ ժամանակ միջնաբերդն անբնակ էր: Նման կառույցը չէր ապահովում խոշոր տերությունների հետ պատերազմող ուրարտական ռազմա-ֆեոդալական հիերարխիայի պաշտպանական պահանջները: Ելնելով այդ նկատառումներից` ուրարտական Ռուսա Առաջին թագավորը մ. թ. ա. 728թ. վերակառուցում է Բերդի գլուխ ամրոցը: Այն 400 մետր երկարությամբ ձգվում է արևելքից արևմուտք, գրավում է 5 հա տարածություն, ունի 1.5 հա տարածքով ամուր միջնաբերդ, լայնակի պարիսպներով բաժանվում է երկու մասի, որոնք խոշոր քարերով շարված, սալածածկ գետնուղիներով կապված են եղել Գավառագետի հետ: